適安惠糟蟹新酒
作者：陳起
朝代：宋

paragraphs: 偉哉無腸公，橫行占江湖。
幾欲肆其雄，上山攫於菟。
無端四五輩，懷椒尋酒壚。
枕藉糟丘下，醉魂呼不甦。
尚想橫戈勇，胸次與世殊。
開懷風味佳，大丹液膏腴。
此寶君所儲，何爲貽老夫。
麴生挾之前，爛然陳座隅。
當其左持螯，不知竭此壺。
酩酊無何鄉，軒冕不關渠。
東望歌老饕，前溪梅影疎。